钦定古今图书集成/明伦汇编/闺媛典/第042卷 > 钱灼妻林氏
## 钦定古今图书集成/明伦汇编/闺媛典/第042卷 > 钱灼妻林氏

按《仙居县志》：“林氏，郡丞应麒女。临海钱楞为子灼求
婚，既成言而灼病痿，四体挛缩，勿能动履。楞遗书使
更择配，麒不忍。逡巡十载，女生二十四年矣，灼病如
故。时楞别驾襄阳，麒谪泰安判，又遗书促之。麒以书
示其子元挺，告其女使自择。女让之曰：‘弟读书有年，
未之闻乎？昔不病而今病，吾命也’。遂卧床，勺水不入”
七日。或劝之曰：“尔未嫁他就何不可？”女曰：“人之所贵
者心。心既许矣，身又别属，自念得无愧乎？吾必归钱，
若相迫死耳。”家人知莫夺，乃许治装归灼，女始食，于
是灼病忽霍，遂卜吉成礼，束带出见客，容色既泽，倍
于常人。莫不曰：“天鉴女心，为是福报也。”